Rasmus Prehn (S), 2012-05-24:
At sidde i et tog, som er forsinket, med udsigt til, at man må svigte aftaler på sit arbejde eller privat, eller at man ligefrem ikke kan nå det næste tog, man skal med, er noget af det mest frustrerende, der findes.
Derfor er det også vigtigt, at man har en ordentlig rejsetidskompensation, sådan at man kan få godtgjort nogle af de udgifter, man har haft i forbindelse med det her.
Derfor er det også glædeligt, at man i de seneste måneder og i det indeværende år har set, at der faktisk har været en rekord i tog, som er kommet til tiden, at det faktisk alligevel er lykkedes DSB, selv om de er i en meget, meget vanskelig situation – jeg tror, at de fleste af os kan være enige om, at DSB har været historisk hårdt presset – at levere rigtig mange, rekordmange tog til tiden.
Det er positivt.
Det er naturligvis ikke det samme som, at det ikke kan blive endnu bedre, og det har jeg sympati for at Enhedslisten lægger nogle kræfter i at sige, nemlig at det skal være endnu bedre, det skal være meget bedre, og passagererne skal have de bedst mulige vilkår
Gerne for os i Socialdemokratiet.
Det er, som flere har været inde på, sådan, at der er nogle ting i den nugældende rejsetidskompensationsordning, som ikke virker så rimelige.
Det forhold, at man kan sidde i et tog og være 5-10 minutter forsinket, hvilket ikke lyder af så meget, men som har den konsekvens, at man så misser næste tog, sådan så man samlet set måske er en hel time forsinket, og at der ikke bliver kompenseret for det, er da i hvert fald værd at diskutere.
Jeg kunne umiddelbart godt synes, at det var rimeligt, at man kunne kompensere for det.
Der er en række andre ting, som man sagtens kunne overveje at der også skulle kompenseres for.
Der er det så bare sådan, at når man skal ændre sådan noget som det her, giver det rigtig god mening, at man gør det, samtidig med at man skal genforhandle DSB's kontrakt.
Hvis det er sådan, så vi skal nå at lave det her arbejde ordentligt, passer det faktisk også rigtig fint med, at der skal ligge en ny kontrakt klar i starten af 2015.
Så har vi altså halvandet år fra nu til at forberede det her arbejde.
Så de gode ideer, som Enhedslisten har lagt frem i deres beslutningsforslag, passer rigtig fint ind i forbindelse med at forberede det kontraktlige arbejde.
Hvis der skulle være nogen, der havde den forestilling, at man kunne nå at realisere det allerede inden 2015, vil jeg sige, at jeg ikke tror, at det er realistisk.
Derudover ville man også være i den situation, at man kunne sætte DSB i det dilemma, at de så for at kunne få råd til at leve op til den her kompensationsordning måske ligefrem var nødt til at spare andre steder, have færre køreplantimer, eller at vi fra samfundets side skulle ind og kompensere DSB. Derfor giver det rigtig god mening at tage de gode forslag, som hr. Henning Hyllested og Enhedslisten er kommet med her, og inddrage dem i det arbejde, vi under alle omstændigheder skal lave, sådan så vi i forbindelse med den nye kontrakt i 2015 får lavet den bedst mulige kompensationsordning, som sikrer, at passagerer, der bliver forsinket, også får en rimelig kompensation.
Så fra socialdemokratisk side går vi konstruktivt ind i det her arbejde.
Vi vil bruge det her beslutningsforslag som inspiration, men vi forestiller os også, at Enhedslisten er med på, at det bliver som inspiration til det arbejde, vi alligevel skal indgå i, og at forslaget ikke bliver et, vi skal stemme igennem her og nu, for det kan altså medføre en række komplikationer og give en række problemer.